রেড রোডে দাঁড়িয়ে গণতন্ত্র রক্ষার শপথ! কী বললেন মমতা?

ওয়েব ডেস্ক: সংবিধান দিবসে (Constitution Day) একাধিক ইস্যু সামনে এনে কেন্দ্রকে তোপ দেগেছেন মমতা বন্দ্যোপাধ্যায় (Mamata Banerjee)। বুধবার রেড রোডে ডঃ বি আর আম্বেদকরের মূর্তিতে মাল্যদান করে তিনি বলেন, “আজ যখন গণতন্ত্র ও ধর্মীয় মূল্যবোধ আক্রমণের মুখে, নাগরিকত্ব ও ভোটাধিকার নিয়ে প্রশ্ন তোলা হচ্ছে, তখন আমাদের নিজেদেরই প্রশ্ন করতে হয়: এখন কি আমাদের নাগরিকত্বের প্রমাণ দিতে হবে?” এদিন মমতা দৃঢ় কণ্ঠে বলেন, “আজ আমি এখানে দাঁড়িয়ে ভারতের গণতন্ত্র রক্ষা করার শপথ নিচ্ছি।”

এদিন রেড রোডে ইতিহাস মনে করিয়ে বাঙালি অস্মিতায় শান দেন মমতা। সেই সঙ্গে বিজেপিকে (BJP) নিশানা করে বলেন, “আজ যারা ক্ষমতায় আছে তাদের দয়ায় আমরা স্বাধীনতা পাইনি; আমরা স্বাধীনতা পেয়েছি স্বাধীনতা সংগ্রামীদের জন্য। স্বাধীনতার জন্য যারা লড়েছিলেন তাদের ৯০ শতাংশ ছিলেন বাঙালি, আর পাঞ্জাবও সবচেয়ে বড় অবদানকারী রাজ্যগুলোর একটি। ভারতকে নবজাগরণ ও বিপ্লব উপহার দিয়েছিল এই বাংলা।”

আরও পড়ুন: ‘গণতন্ত্র ঝুঁকির মুখে’ সংবিধান দিবসে বিস্ফোরক মুখ্যমন্ত্রী

এ প্রসঙ্গে মমতা আরও বলেন, “আমরা যদি ‘জয় হিন্দ’ এবং ‘বন্দেমাতরম’ বলতে না পারি এবং ওরা যদি রাজা রামমোহন রায়কে অসম্মান করে—এটা কি মেনে নেওয়া যায়? আপনারা আমাদের মাটিকে অসম্মান করছেন! একজন নেতা তিনিই, যিনি জনগণকে বোঝেন এবং সম্মান করেন।” এর নেপথ্যে কেন্দ্রের হাত রয়েছে বলে অভিযোগ করে মমতা বলেন, “সব এজেন্সি এতে জড়িত! আমি সাংবাদিকদের দোষ দিচ্ছি না, তাঁদের কেনা হয়েছে। কারণ তাঁদের মালিকদের এই এজেন্সিগুলোর মাধ্যমে হুমকি দেওয়া হচ্ছে।”

এদিন জাতই ও ধর্মের মাধ্যমে দেশের বিভাজনের অভিযোগ তুলে মমতা বলেন, “আজ আমরা মর্মাহত যে, গণতান্ত্রিক অধিকার মানুষের থেকে কেড়ে নেওয়া হচ্ছে এবং ধর্মের ভিত্তিতে দেশজুড়ে বিভাজন বাড়ছে। মানুষ অত্যাচারিত হচ্ছে—তপশিলি, দলিত, আদিবাসী, সংখ্যালঘু বা হিন্দু ভোটার—সকলেই।”